Япэу КъБР-м щекIуэкIащ
Налшык дэт «Олимпийский» спорт комплексым тхьэмахуэ блэкIам щекIуэкIащ пауэрлифтингымкIэ (щылъу штангэр бгъэгум къытеIэтыкIынымкIэ) япэ республикэ чемпионатрэ зэхьэзэхуэ зэIухарэ. Нэхъ лъэщыр зэхагъэкIыну абы къекIуэлIащ КъБР-м и щIыналъэ зэмылIэужьыгъуэхэм къикIа спортсмени 100-м щIигъу.
Иджырей зэхьэзэхуэр («русский жим»-кIэ зэджэр) адрейхэм къащхьэщокI зэ бгъэдыхьэгъуэкIэ нэхъыбэ-рэ штангэр къызэрыпIэтыным узэрыхущIэкъун хуеймкIэ, адрей лIэужьыгъуэм къару псори зы къэIэтыгъуэм хухэхыпхъэщ. ПауэрлифтингымкIэ зызыгъасэ спортсмен куэдым ар щIэщыгъуэ ящыхъуащ.
ЩIалэщIэхэм я деж нэхъ лъэщу къыщыщIэкIащ ХьэкIашэ Алим. Хъыджэбз цIыкIухэм я зэпеуэм КъуэщIысокъуэ Кристинэ щытекIуащ. Мы тIури Налшык щыщщ. ЦIыхухъу балигъхэм я деж республикэм и чемпион щыхъуащ Нарткъалэ къикIа Балъкъэр Инал.
КЪЭХЪУН Бэч.
